TWK en hoofman praat oor Chainoukwa | Netwerk24
TWK en hoofman praat oor Chainoukwa
Deur Erieka Roux 04 Desember 2018 06:01
Twee gemeenskapsleiers uit Theewaterskloof het onlangs ontmoet om sekere aspekte van die TWK-munisipaliteit se indiensnemingsplan te bespreek.
Die burgemeester, Christelle Vosloo, en Kosie Jooste, hoofman van die Khoi-San van die Overberg, het mekaar in die burgemeester se kantoor in Caledon op aandrang van Jooste ontmoet.
Volgens Jooste het hulle hoofsaaklik oor indiensneming van Chainoukwa-stam by die munisipaliteit gepraat.
Die afvaardiging van die TWK was egter van mening dat daar genoeg lede van die Khoi-San in diens van die munisipaliteit is.
Hulle was van mening dat indien DNS-toetse op hul sogenaamde bruin werknemers gedoen sou word, “almal van Khoi-San-oorsprong” sou wees.
Die Khoi-San het egter die aandag daarop gevestig volgens sy handves (die gewoonte en gebruiksreg wat deur hom of haar gehandhaaf word en lidmaatskap van die Khoi-San bepaal) moet sulke mense lid wees van die Griekwas, Korana, Nama, San (boesman) of Cape Khoi of van enige van hul sub-groepering.
Oor hierdie stelling kon die twee partye – nóg die TWK nóg die Khoi-San-afvaardiging – nie ooreenstem nie en is besluit om die Wes-Kaapse minister van plaaslike regering (Anton Bredell) te raadpleeg om uitsluitsel te gee. Die partye het besluit ’n opvolgvergadering sal dan gereël word.
“Dit was ’n gemaklike en deelnemende vergadering en het in ’n goeie gees plaasgevind,” sê Jooste.